**Siivoaako nainen miehen pois perheestä? – Työn ja perheen ristiriidat parisuhteen uhkana.**

Työpaja Miestyön foorumissa 23.-24.5.2017 Mikkelissä.

Työpajan vetäjät: asiantuntija ja parisuhdetiimin esimies, psykoterapeutti Heli Vaaranen ja Perheystävällisesti töissä -hankkeen koordinaattori Katja Varjos Väestöliitosta

**Hajottaako työ parisuhteen?**

Tutkimusten mukaan työn ja perheen yhteensovittamisen ristiriidat koettelevat erityisesti miesten avioliittoja. Miehet ovat kuitenkin yleisesti ottaen naisia tyytyväisempiä parisuhteeseensa. Naiset reagoivat herkemmin puolison kokemaan stressiin ja haastaviin elämäntilanteisiin, mikä väkisinkin heijastuu parisuhteeseen. (Ojanen, M. 2017) Naiset tekevät edelleen suurimman osan kotitöistä silloinkin, kun käyvät myös ansiotyössä (Miettinen, Rotkirch, 2012). Syntyy ristiriita. Työ on kuitenkin vain työtä. Jos parisuhde on kunnossa, ei sitä työn pitäisi päästä hajottamaan.

**Miksi mies ei kelpaa naiselle?**

Yllättävin ja rajuin peruste parisuhdeongelmille vuonna 2017 on tämä: moni mies sanoo, ettei enää halua *musertavaa perhe-elämää*.

*Täydellinen nainen, rentoudu.* Sekä viihtymättömän miehen että täydellisyyteen pyrkivän naisen tilanne on yhtä traaginen: molemmat koettavat löytää onnen, mutta eri tavoin, eikä kumpikaan etsi sitä yhdessäolosta. *Yhdessä olemisen koko ajatus on kokenut konkurssin.*

Samalla kasvava elintaso ja sosiaalinen media ovat synnyttäneet *vertailun vuosikymmenet*. Materiaaliset asiat ovat aina helpompia käsitellä kuin henkiset. Ihmisen turhautuminen ja tyytymättömyys ovat löytäneet hetken rauhan materialismin ja vertailun harhasta. Kun sinulla on jotakin uudempaa kuin toisella, voit vakuuttaa, että hyvin menee. Parien me-henki vähenee ja ne muut -henki lisääntyy.

**Siivoaako nainen miehen pois perheestä?**

Väestöliiton parisuhdesivuille lähetetyssä kirjeessä eräs mies kysyi, mitä tehdä, kun vaimon kodinsiivouksesta oli tullut loputonta, raivokasta toimintaa. Lakanat, pyyhkeet ja matot pestiin yhä useammin. Kunnes mies ei voinut enää istua sängyllä eikä kävellä matolla – ”Ylös siitä, ne ovat menossa pesuun!”.

Joskus siivous on erinomainen tapa vältellä läheisyyttä, vaikkapa seksiä. Siivous on keino koettaa saada hallintaan yksi asia, vaikkapa kodin puhtaus, kun muut asiat ovat levällään. Jatkuva touhuaminen estää tehokkaasti vaikeiden asioiden äärelle pysähtymisen. Ihminen keksii mitä huimimpia kiertoteitä sekä naiselle että miehelle traagiseen tilanteeseen, kun puhuminen on loppunut. Niin paljon on sanomatta, että molemmat mykistyvät.

**Miten miestä voisi auttaa?**

Miehiltä saadun palautteen mukaan parasta on *kuuntelevasti ja kunnioittavasti kohtaaminen* ja jo asioiden nimeäminen auttaa. Miehen on saatava puhua siitä, miten hän voi parisuhteessaan. Mies tarvitsee oman tilan, jossa olla – jos sitä ei ole niin edes harrastuksen. Miestä täytyy tukea siinä, että hän voi suhtautua parisuhteen ja kodin pulmiin ratkaisevasti, mutta omaakin tahtoa kunnioittaen. Mies, joka aina antaa naiselle periksi, sysää itsensä pahoinvointiin ja naisen vaatimusten loputtomaan kierteeseen.